כתבה: גלית בצלאל, צילום: דוברות מרכז רפואי "העמק"
ארבעה חודשים בלבד חלפו מאז מונה פרופסור גיל בר סלע למנהל המרכז למחלות ממאירות במרכז הרפואי העמק, וכבר אנו עדים לשינויים מרחיקי לכת בשירות שמספק בית החולים לחולי הסרטן באזור. למערך האונקולוגי ב"עמק" הצטרפו שני רופאים אונקולוגים חדשים ועוד שניים נוספים בדרך, ומספר החולים שבחרו לקבל את הטיפול הרפואי דווקא כאן בבית החולים, שילש את עצמו.
פרופ' בר-סלע, מומחה באונקולוגיה ורדיותרפיה (הקרנות), הגיע למרכז הרפואי "העמק" בחודש נובמבר האחרון מבית החולים רמב"ם, שם שימש כסגן מנהל המערך האונקולוגי ומנהל היחידה לטיפול תומך אונקולוגי. בר סלע הוא מזכיר האיגוד לאונקולוגיה רפואית ורדיותרפיה ISCORTויו"ר החוג לאונקולוגיה קלינית בפקולטה לרפואה על שם רפפורט בטכניון. רכש מכובד לכל הדעות.
במסגרת תפקידו יוביל פרופ' בר סלע את הקמתו של מרכז הסרטן החדש "בית שולמית", הקרוי על שמה של ד"ר שולמית כצמן ז"ל, רופאת ילדים מוערכת, ממייסדי עמותת "גדולים מהחיים", שנפטרה בשנת 2013 ממחלת הסרטן והיא רק בת 49. המרכז יוקם בעלות של 50 מיליון דולר, בהשקעה משותפת לקרן כצמן ושירותי בריאות כללית.
בית שולמית, שבנייתו אמורה להתחיל מיד אחרי פסח, יוקם כבנין נפרד במתחם מרכז רפואי "העמק". הוא ישתרע על שטח של כ-11,000 מ"ר ויכיל מכון רדיותרפיה להקרנות - אולי התוספת המשמעותית ביותר לאזורנו, מחלקת אשפוז לחולים במחלות אונקולוגיות והמטולוגיות, מרכז יום לטיפול תרופתי וכימותרפי, מרכז לשיפור איכות החיים של החולה ומשפחתו, בית מרקחת ומכון לחקר הסרטן שיוקם במשותף למרכז רפואי העמק ולטכניון. את המבנה מתכנן האדריכל הבינלאומי רון ארד כמבנה ייחודי המשתלב בטופוגרפיה ובסביבה הירוקה, כל זאת בכדי שהבאים בשערי הבית ישכחו לרגע שהם נמצאים במרכז רפואי המטפל בחולי סרטן. המבנה בן שלוש הקומות יהיה ממוקם ממזרח לכביש הראשי של קמפוס בית החולים וישכון בתוך מרחב ירוק ונרחב על גבעת הר חמור הסמוך, עם נופים פתוחים וירוקים לעמק שמסביב.
מדובר במהלך שמטרתו לצמצם בצורה משמעותית את הפערים בין המרכז לפריפריה, ולאפשר לחולי הסרטן באזור לקבל את הטיפול הטוב ביותר, על כל המשתמע מכך - עם הציוד החדיש ביותר, הרופאים הטובים ביותר, וכל השירותים הנלווים שמקבלים חולי הסרטן במרכזים הרפואיים המובילים בארץ. המרכז החדש צפוי להיות מוכר גם לצורך התמחות באונקולוגיה עד סוף שנה זו, כאשר כבר בחודשים הקרובים מתוכננים להיקלט מתמחים ליחידה ההמטולוגית בבית החולים.
פרופ' בר סלע מסביר: "הנהלת הכללית והנהלת בית החולים זיהו את החוסר במרכז סרטן באזור וביחד עם חיים כצמן, בעלה של שולמית ז"ל, גייסו משאבים לבנייתו. חשוב להבהיר שאנחנו לא יושבים חסרי מעש עד שהמבנה החדש יוקם. כבר עכשיו אנחנו קולטים רופאים אונקולוגים מהמובילים בתחומם בארץ ומוסיפים מיטות אשפוז. לכל תחום של מחלות הסרטן הוקצה רופא שמנהל ומוביל אותו. נוצרו מערכים רב מקצועיים של שיתוף פעולה עם המחלקות הכירורגיות השונות, הדמיה וגסטרואנטרולוגיה, על מנת שכל חולה יוצג בפורום רב מקצועי ותיקבע לו תכנית טיפול אישית לפי סוג המחלה, התקדמותה ומצבו הבריאותי הכללי של החולה. אנחנו מקיימים תקשורת פתוחה עם רופאי המשפחה בקהילה והם יכולים להתייעץ איתנו בכל רגע נתון, בכל שאלה שקשורה למטופלים שלהם שמופנים אלינו. אנחנו עושים הכל על מנת לאפשר תחילת טיפול מהיר ואם צריך לזרז ביצוע ביופסיות והדמיות מיוחדות, אנחנו מסייעים ככל יכולתנו".
מאחר שידוע שהחוזק המנטלי של החולה ומשפחתו הם מרכיבים משמעותיים מאוד בהתמודדות עם מחלת הסרטן, מתוכנן בבית שולמית מערך של טיפולים משלימים ופעילויות לטובת החולים ומשפחותיהם, כגון שיאצו, רפלקסולוגיה, יוגה, תרפיה באומנות ובמוסיקה. זה המקום לציין שפרופ' בר סלע עוסק רבות בחקר ההיבטים השונים של הטיפול התומך האונקולוגי, ומאמין בשילוב גישות מהרפואה המשלימה יחד עם הטיפולים הקונבנציונליים, לצורך התמודדות עם תופעות הלוואי הנלוות לטיפולי הכימותרפיה.
"יש מחקר נרחב שלפיו שימוש בטיפולים משלימים משפר מאוד את איכות החיים של חולי הסרטן במגוון סימפטומים הקשורים למחלה ולטיפול הכימותרפי. יש מחקרים נוספים שהוכיחו שאיכות חיים טובה יותר במהלך הטיפול מתורגמת להארכת תוחלת החיים, ולכן יש חשיבות גדולה למערך הטיפול המשלים במרכז".
בבית שולמית יפעל גם מכון מחקר בתחום הסרטן, תחת האחריות האקדמית של הטכניון, ומתוכננות להיות בו לפחות חמש מעבדות מחקר אשר יאפשרו שילוב של מחקר בסיסי ומחקר קליני לרופאים שירצו לשלב מחקר בעבודתם, לחוקרים מהטכניון ולחוקרים מהעולם.
לצד המחקר המעבדתי, החל מרכז הסרטן בהקמת מרכז מחקרים קליני אשר מאפשר מחקרים מתקדמים בתרופות חדשות של חברות הפארמה הגדולות, לצד מחקרים ייחודיים לחברות ישראליות קטנות יותר, ביניהן חברות הפיתוח לתרופות מצמח הקנאביס.
לדברי פרופ' בר-סלע, מחקר ראשון וייחודי שיתחיל בקרוב, יבדוק האם הקנאביס יכול להוות טיפול למחלות הסרטן ולא רק להקל על הסימפטומים שלהן. בהמשך מתוכננים עוד כמה מחקרים שיבוצעו בשיתוף עם חברות שונות בתחום, וייחקרו גם תרופות ביולוגיות וצמחי מרפא אחרים שיכולים לסייע בטיפול במחלה ובסימפטומים שלה.
כפי שאמרתי, דברים טובים קורים במרכז הרפואי "העמק".